text: Bent Poulsen formand for nationalpark
  11 oktober 2010 kl. 17.15
  Miljøminister Karen Ellemann (V) har i dag udpeget partifællen Bent Poulsen som formand for bestyrelsen for den kommende Nationalpark Vadehavet, der indvies lørdag 16. oktober.
  Bent Poulsen, 65 år, bor i Nymindegab og har en lang karriere bag sig som byråds-, amts- og regionspolitiker for Venstre. Han er tidligere formand for Turistgruppen Vestjylland og tidligere formand for Det Rådgivende Udvalg for Vadehavet.
  Den nyudpegede formands første store opgave bliver i samarbejde med den øvrige bestyrelse at udarbejde den nationalparkplan, som skal danne grundlag for den fremtidige udvikling af parken.
  Miljøminister Karen Ellemann har 1. oktober 2010 udpeget de organisationer og foreninger, som skal indstille medlemmer til bestyrelsen.
  